Parlement kap terug oor EFF se afleggingsbewerings(Argieffoto: Siyabulela Duda/GCIS) Die parlement ontken dat hy besig is met ŉ afleggingsproses nadat die EFF Vrydag in ŉ verklaring aangevoer het die parlement gaan “duisende werkers aflê”. Volgens Moloto Mothapo, parlementêre woordvoerder, is die verklaring ooglopend verkeerd en misleidend – en dat die parlement boonop net 1 309 personeellede het. In sy verklaring sê die EFF dat Baby Tyawa, waarnemende sekretaris van die parlement, aan die gesamentlike staande komitee oor die finansiële bestuur van die parlement gesê het die parlement benodig meer as R500 miljoen net om sy huidige personeel te behou. Vrywillige skeidingspakkette gaan dus aangebied word om werkers – volgens die EFF – “uit te dwing”. “Die parlement voer aan dit is die gevolg van ernstige besnoeiings aan sy begroting wat die nasionale tesourie ingestel het.” Die EFF sê egter dit gaan parlementêre dienste strem en LP’s se vermoë om hul oorsigrol uit te oefen, beperk. Die EFF sê ook die parlement het in die verlede “sinlose finansiële besluite” geneem wat tot die huidige “finansiële gemors” bygedra het. Die rooi barette het onder meer verwys na die sogenaamde wit hemde wat as veiligheidswagte by die parlement aangestel is. Die EFF voer aan dié amptenare is “belaglike geld” as salarisse betaal. Die EFF voer ook aan daar was weens die Covid-19-pandemie ŉ beduidende afname in geld wat vir vlugte betaal moes word en dat dié geld gebruik kan word om amptenare te betaal. “Ons het in die verlede aangevoer die handhawing van die Anglo-Boereoorlog-ooreenkoms om die parlement in Kaapstad en die setel van die regering in Tshwane te hê, maak geen politieke of finansiële sin nie.” Die EFF sê die afleggings by die parlement volg ŉ goed bewimpelde plan om die meeste Suid-Afrikaners arm te hou. “Die ANC lê oral personeel af sedert [pres. Cyril] Ramaphosa oorgeneem het. By Eskom is sowat 2 000 werkers afgelê en hulle kyk na nog 8 000 afleggings. By die Suid-Afrikaanse Lugdiens is duisende werkers sedert April verlede jaar nie betaal nie. By Denel gebeur dieselfde. “Die uiteindelike strategie is om die rol van die regering oorbodig te maak sodat alle sleutelfunksies, ook wetgewing, deur die private sektor oorgeneem kan word.” Mothapo sê egter die parlement beraadslaag met die tesourie oor ŉ proses van vrywillige vroeë aftrede. “Die EFF voer valslik aan, sonder ŉ greintjie van ŉ bewys, dat die parlement beoog om duisende werkers af te lê. Vrywillige vroeë aftrede is nie dieselfde as massa-afleggings nie.” Volgens hom het verskeie werkers wat naby aftreeouderdom is reeds aangedui dat hulle bereid is om vroeër af te tree indien hulle die kans kry. “Dit is vrywillige vroeë aftrede en dit kan dus nie gebruik word om werkers uit te dwing soos die EFF beweer nie. Die amptenare kan self besluit of hulle die geleentheid wil gebruik of nie.” Mothapo sê die parlement het ook geen aankondiging gedoen dat hy afleggings oorweeg nie. Hy sê ten spyte van die begrotingsbesnoeiings is die parlement nie midde-in ŉ krisis nie en gepaste stappe sal gedoen word om afleggings te vermy. “Hoewel daar beduidende besparings was omdat die meeste van die parlement se sake weens die Covid-19-pandemie op virtuele platforms plaasvind, is dié besparing nie ŉ permanente oplossing, soos die EFF voorstel, vir die besnoeiings nie,” sê Mothapo.